मेरा लक्ष्य भारत को ‘कंटेंट’ निर्माण का केंद्र बनाना है, जो देश में 'लाखों रोजगार' पैदा करने के साथ ही वैश्विक मांग को भी पूरा कर सके- अनुराग ठाकुर
दुबई एक्सपो में भारतीय पवेलियन में ‘द ग्लोबल रीच ऑफ इंडियन मीडिया एंड एंटरटेनमेंट इंडस्ट्री’ विषय पर परिचर्चा के दौरान ठाकुर ने कहा, 'भारत कहानी सुनाने वाला देश है। भारत को इसका वैश्विक केंद्र होना चाहिए।
नयी दिल्ली: सूचना एवं प्रसारण मंत्री अनुराग ठाकुर ने सोमवार को कहा कि उनका लक्ष्य भारत को ‘कंटेंट’ निर्माण का केंद्र बनाना है, जो देश में 'लाखों रोजगार' पैदा करने के साथ ही वैश्विक मांग को भी पूरा कर सके। सूचना एवं प्रसारण मंत्रालय ने एक बयान जारी कर यह जानकारी दी। ठाकुर ने दुबई की अपनी यात्रा के तीसरे दिन बॉलीवुड अभिनेता रणवीर सिंह के साथ बातचीत के दौरान भारतीय फिल्मों के वैश्विक स्तर पर प्रभाव डालने का जिक्र किया। उन्होंने कहा कि भारतीय फिल्म उद्योग ने अन्य देशों के लोगों पर गहरा प्रभाव छोड़ा है। दुबई एक्सपो में भारतीय पवेलियन में ‘द ग्लोबल रीच ऑफ इंडियन मीडिया एंड एंटरटेनमेंट इंडस्ट्री’ विषय पर परिचर्चा के दौरान ठाकुर ने कहा, 'भारत कहानी सुनाने वाला देश है। भारत को इसका वैश्विक केंद्र होना चाहिए। मुझे व्यक्तिगत रूप से लगता है और अगले कुछ वर्षों में मेरा लक्ष्य भी यही है कि भारत दुनिया की ‘कंटेंट’ निर्माण राजधानी बनकर उभरे।' इनपुट- भाषा